## http://www.logosoftwear.com/embroideryclipart/Bread%20&%20Wine.ASPER04.gifGeselsblad oor die nagmaal ....

## Datum ?

Dagsê aan al die Pa’s en Ma’s. Gebruik die geselsblad om as gesin saam te gesels oor die doel en betekenis van die nagmaal, vir voorbereiding vir Sondag se nagmaal. Lekker chat!.

**Agtergrond**

Die nagmaal maak deel uit van die twee Sakramente van God aan die kerk. Die woord sakrament kom van die Latynse woord:” sacramentum” wat saamgestel is van *sacrare*  en *mysterion.* In die woord sakrament lê daarom die betekenis van *heilig* en *misterieus*. Hoe ’n sakrament werk is dus iets wat ons nie regtig weet nie, dit bly ’n misterie en ons weet dis heilig.

**God is die een wat doen**

Die algemene definisie van ’n sakrament is: “a Rite in which GOD is uniquely active". Die heiligheid van die gebeurtenis is dus omdat God die een is wat hier iets doen en die mens bloot passiewe ontvangers daarvan is. God is die een wat sê, of gee, of doen, of wys. Dis sy gebaar, dis sy ritueel.

 **Wat van die oordeel oor jouself eet?**

As gevolg van wat in 1 Kor. 11:27-32 staan is baie Christene bang vir wat in die nagmaal gebeur en dit het ook ons denke gevorm oor die nagmaal. Jy sou al mense gehoor het wat hulleself van die gebruik van die nagmaal weerhou omdat hulle een of ander sonde het, gewoonlik is dit onmin met iemand anders. Ons kerk het ook baie lank verstaan dat ‘n persoon eers belydenis van geloof moet aflê voordat jy mag nagmaal gebruik. In die laat negentiger jare het die kerk weer studie oor die gebruik gedoen en besef dat die oordeel oor jouself eet en drink verstaan moet word in die lig van wat in 1 Kor.11:17-26 staan. Die probleem wat ontstaan het en wat vir God so ontstel (dat Hy ’n oordeel oor jou sal bring as jy dit so doen) is kortom dat jy arm mense en minder belangrike mense daarvan weerhou om die nagmaal te gebruik.

Anders as vandag was die brood en die wyn nie net ’n teken van ’n ete nie, maar ’n ete in die ware sin van die woord. Almal het hulle kos gebring en een maal per week het almal kans gekry om goed te eet, ook die armes. Hand. 2:46 vertel dat hulle van huis tot huis gegaan het en die gemeenskaplike maaltyd geëet het. Dit het so uitgespeel dat die rykes meer kos bring as die armes en ook daarom ’n bietjie vroeër gekom het om alles reg te kry. 2 Kor. 11:19 praat van partyskappe of te wel klieks wat beteken het dat die “in” groep vroeër gekom het om hulle kos te bring maar ook alles opgeëet het voor die ander gekom het. vgl. v.21. Die probleem is dat die armes baie keer nie kos kry nie! Dit was egter juis een van die redes hoekom hulle die nagmaal gevier het! Verder is die armes ook daardeur verneder v. 22. Om so die nagmaal te gebruik is ’n gruwel in die oë van die Here en dit bring die oordeel van God.

**Wie mag dan nagmaal vier?**

Eintlik almal, veral die mense wat sukkel om te glo! Sakramente is juis daar om ons geloof te versterk. Tog glo ons as kerk is dit ook nodig om te verstaan waaroor dit gaan. Dis daarom ons beleid om gedoopte kinders van skoolgaande ouderdom toe te laat aangesien ons glo hulle genoeg verstandsvermoë het om te verstaan dat dit nie net ’n dooie ritueel is nie, maar eintlik die wonderlikste handeling van God.

**Hoe praat ek met my Gr R-3 kind oor die nagmaal?**

Om eerlik te wees bly die nagmaal eenmaal ’n misterie, maar wat ons wel weet is dat dit ’n teken van God se liefde en genade vir ons is. Die nagmaal het ’n ryke betekenis vir die mens deur dat dit ons aan mekaar bind (gemeenskaplike maal) en dat dit ons laat dink aan die feesmaal wat kom (’n maal met ’n toekomsverwagting) en dat dit ’n dankbaarheid-maal is.

Tog is dit vir die kleiner kind net belangrik om te verstaan dis God se manier om vir ons te wys dat Hy lief is vir ons. ’n Heel praktiese manier is dus om aan die kind te verduidelik dat dit soos ’n God-soentjie is. Die nagmaal is eintlik ’n soen van God aan sy kinders om sy liefde vir ons te wys. ’n Soentjie is mos nie self liefde nie (jy kan mos jou eie hand ook soen en dan beteken dit niks). Dis eintlik net ’n gebaar of teken van jou liefde vir iemand. Net so is die nagmaal nie God se liefde nie, maar slegs ’n gebaar van God om sy liefde vir ons te wys.

**Hoe praat ek met my Gr 4-6 kind oor die nagmaal**

Ons neem aan dat die ouer kind al ’n begrip het daarvan dat die nagmaal God se liefdes gebaar aan ons is. Dis daarom goed om met die ouer kind te begin praat oor die mens se reaksie op die gebaar. Ons moet gepas reageer op God se gebaar. Net soos jy verkeerd kan reageer op iemand se liefdes gebaar bv. as ’n tannie jou soen en jy sê ag sies, net so kan jy ook verkeerd reageer op God se liefdes gebaar. Om ’n soentjie by iemand te kry maak jy ook ’n klapgeluid mwah! ’n soen is net ’n soen as beide die “mwah”-geluid maak. Net so kry die nagmaal eers vir ons betekenis as ons van ons kant af ook reageer op God se gebaar. Ons reageer om dit met opregtheid en in dankbaarheid te ontvang. Dis waarom die grootmense toe oë sit nadat hulle die tekens ontvang het. Jy sê in daardie tyd vir God dankie en loof Hom vir sy groot liefde. Die Bybel sê ons moet dit tot Jesus se *gedagtenis* doen. Dis daarom ’n maaltyd wat ons help om te onthou.

**Hoekom brood en wyn?**

Die tekens herinner ons (roep in gedagtenis) die offerdood van Jesus. Die brood herinner aan sy liggaam wat gebreek is aan die kruis en die wyn herinner ons aan sy bloed wat gevloei het. Alles net om een rede – tot versoening van ons sondes of te wel om ons sondes te vergeef.

Dit maak ook nie saak of dit wyn of sap is nie. Ons moet onthou dat dit net ’n teken is van iets anders en nie die liefde/ genade/ vergifnis van God wat jy met die brood en wyn ontvang nie.

**Hoe baie mag ons die nagmaal gebruik en wat van die doop?**

Die nagmaal is iets wat kinders van die Here so veel as moontlik moet gebruik. Dit is ’n herhalende sakrament amper soos die soentjies wat mense wat lief is vir mekaar, gedurig deur vir mekaar wil en moet gee. Jy kan amper nie te veel nie!

Die doop is weer ’n eenmalige verbond. Dit het die Here aan ons gedoen toe ons nog klein was om ons so gou moontlik in sy genade verbond in te nooi. Dis amper weer soos ’n troue. Mense wat trou, trou mos net eenmaal. As jy later weer wil trou dan sê jy eintlik daarmee dat die eerste keer nie vir jou rêrig of goed genoeg was nie. Net so hoef ons ook net een maal gedoop te word omdat dit ook iets is wat God aan ons doen.

**Hoe berei ek my kind voor?**

Dis goed as ons weet watter Sondag die nagmaal is. Begin dus reeds by die huis ’n verwagting oor die nagmaal by jou kind skep. So help jy hom/ haar om ontvanklik te wees vir die sakrament en verhoog jy ook sy/haar bewussyn oor hoe spesiaal dit eintlik is.

**Deel julle verstaan en belewenis van die nagmaal**

Elke gesin ontvang ‘n A3 bladsy! Maak die week as gesin ‘n plakkaat (teken, knip, , wees kreatief)om julle verstaan, betekenis en ervaring van die nagmaal uit te beeld. Laat die kinders die plakkaat volgende week saam bring na die nagmaal geleentheid!